b'\n_START_ARTICLE_\nTapio Yli-Karro\n_START_PARAGRAPH_\nHannu Tapio Yli-Karro (s. 11. lokakuuta 1953 Rauman mlk) on suomalainen jalkapalloerotuomari. H\xc3\xa4n toimi kansainv\xc3\xa4lisen jalkapalloliiton FIFA:n avustavana erotuomarina vuosina 1990\xe2\x80\x931998. Yli-Karro oli mukana vuoden 1994 MM-kisoissa Yhdysvalloissa. H\xc3\xa4n on pietarsaarelaisen Arne Erikssonin lis\xc3\xa4ksi ainoa miesten maailmanmestaruuskilpailuiden lopputurnauksessa esiintynyt suomalainen._NEWLINE_Yli-Karro toimi urallaan avustavana erotuomarina yhteens\xc3\xa4 58:ssa kansainv\xc3\xa4lisess\xc3\xa4 ottelussa. N\xc3\xa4ist\xc3\xa4 21 oli A-maaotteluja, 2 Mestarien liigan sek\xc3\xa4 13 muiden Eurocupien otteluja. Vuonna 1993 Yli-Karro oli avustavana erotuomarina kuudessa alle 20-vuotiaiden MM-kisojen ottelussa Australiassa, mukaan lukien turnauksen toinen v\xc3\xa4lier\xc3\xa4ottelu sek\xc3\xa4 finaali._NEWLINE_SPL:n Satakunnan piiri on palkinnut Yli-Karron h\xc3\xa4nen el\xc3\xa4m\xc3\xa4nty\xc3\xb6st\xc3\xa4\xc3\xa4n Tauno Takala -palkinnolla vuonna 2009. H\xc3\xa4n toimi my\xc3\xb6s piirin puheenjohtajana vuosina 1999\xe2\x80\x932001. Lis\xc3\xa4ksi Yli-Karro on ollut kunto- ja kest\xc3\xa4vyysurheilutapahtuma Kalevan Kierroksen puheenjohtajana._NEWLINE_Tapio Yli-Karro ty\xc3\xb6skenteli rehtorina S\xc3\xa4kyl\xc3\xa4n yhteiskoulussa, kunnes el\xc3\xa4k\xc3\xb6ityi vuonna 2016.'